Document ID: 32009R0278

KOMISSION ASETUS (EY) N:o 278/2009,
annettu 6 päivänä huhtikuuta 2009,
Euroopan parlamentin ja neuvoston direktiivin 2005/32/EY täytäntöönpanosta ulkoisten teholähteiden kuormittamattoman tilan sähkönkulutuksen ja aktiivitilan keskimääräisen hyötysuhteen ekologista suunnittelua koskevien vaatimusten osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon energiaa käyttävien tuotteiden ekologiselle suunnittelulle asetettavien vaatimusten puitteista sekä neuvoston direktiivin 92/42/ETY ja Euroopan parlamentin ja neuvoston direktiivien 96/57/EY ja 2000/55/EY muuttamisesta 6 päivänä heinäkuuta 2005 annetun Euroopan parlamentin ja neuvoston direktiivin 2005/32/EY (1) ja erityisesti sen 15 artiklan 1 kohdan,
on kuullut ekologisen suunnittelun kuulemisfoorumia,
sekä katsoo seuraavaa:
(1)
Komission on määrä asettaa direktiivin 2005/32/EY nojalla ekologista suunnittelua koskevia vaatimuksia eli ekosuunnitteluvaatimuksia energiaa käyttäville tuotteille, jotka edustavat merkittävää myyntivolyymiä ja kauppaa ja joihin liittyy merkittäviä ympäristövaikutuksia ja mahdollisuuksia ympäristövaikutusten parantamiseen ilman, että siitä aiheutuu kohtuuttomia kustannuksia.
(2)
Direktiivin 2005/32/EY 16 artiklan 2 kohdassa säädetään, että komissio ottaa 19 artiklan 3 kohdassa tarkoitettua menettelyä noudattaen, 15 artiklan 2 kohdassa esitettyjen perusteiden mukaisesti ja kuulemisfoorumia kuultuaan käyttöön tarpeen mukaan täytäntöönpanotoimenpiteen, joka kohdistuu toimistolaitteisiin ja kulutuselektroniikkaan.
(3)
Toimistolaitteet ja kulutuselektroniikka saavat usein tehonsa ulkoisista teholähteistä, jotka muuttavat sähköverkon jännitteen laitteelle sopivaksi. Koska ulkoisten teholähteiden hyötysuhteella on suuri vaikutus tällaisten tuotteiden energiatehokkuuteen, ulkoiset teholähteet ovat yksi ensisijaisista tuoteryhmistä, joille olisi vahvistettava ekosuunnitteluvaatimukset.
(4)
Komissio on tehnyt taustaselvityksen, jossa analysoidaan ulkoisiin teholähteisiin liittyviä teknisiä, taloudellisia ja ympäristönäkökohtia. Selvitys on tehty yhdessä yhteisössä ja sen ulkopuolisissa maissa toimivien sidosryhmien ja intressitahojen kanssa ja sen tulokset on julkistettu.
(5)
Taustaselvityksessä todetaan, että ulkoisia teholähteitä saatetaan yhteisön markkinoille huomattavia määriä ja että niiden merkittävin ympäristövaikutus syntyy niiden vuotuisesta energiankulutuksesta elinkaaren kaikissa vaiheissa. Ulkoisten teholähteiden tehomuunnoksessa syntyvästä hävikistä ja kuormittamattoman tilan tehonkulutuksesta johtuva vuotuinen sähkönkulutus on 17 terawattituntia, joka vastaa 6,8:aa miljoonaa tonnia hiilidioksidipäästöjä. Jos toimenpiteitä ei toteuteta, tämän kulutuksen ennustetaan kasvavan 31 terawattituntiin vuonna 2020. On todettu, että elinkaarenaikaista energiankulutusta ja käytönaikaista sähkönkulutusta voidaan vähentää huomattavasti.
(6)
Ulkoisten teholähteiden sähkönkulutuksen pienentäminen olisi toteutettava soveltamalla olemassa olevia kustannustehokkaita avoimia teknologioita, joiden avulla voidaan alentaa ulkoisten teholähteiden hankinnasta ja käytöstä aiheutuvia kokonaiskustannuksia.
(7)
Ekosuunnitteluvaatimuksilla olisi yhdenmukaistettava kaikkialla yhteisössä ulkoisten teholähteiden kuormittamattoman tilan tehonkulutusta ja aktiivitilan keskimääräistä hyötysuhdetta koskevat sähkönkulutusvaatimukset. Tällä parannettaisiin sisämarkkinoiden toimivuutta ja kyseisten tuotteiden ympäristömyötäisyyttä.
(8)
Ekosuunnitteluvaatimukset eivät saisi vaikuttaa kielteisesti tuotteen toiminnallisuuteen eivätkä aiheuttaa kielteisiä terveys-, turvallisuus- tai ympäristövaikutuksia. Erityisesti käytönaikaisen sähkönkulutuksen vähenemisestä saatavan hyödyn tulisi olla suurempi kuin tuotantovaiheessa mahdollisesti tapahtuva ympäristövaikutusten lisääntyminen.
(9)
Ekosuunnitteluvaatimusten kaksivaiheinen voimaantulo antaisi valmistajille riittävästi aikaa tuotteiden uudelleensuunnitteluun. Vaiheet olisi ajoitettava niin, että kielteiset vaikutukset markkinoilla jo olevien laitteiden toiminnallisuuteen vältetään ja kustannusvaikutukset valmistajille, erityisesti pienille ja keskisuurille yrityksille, tulevat huomioon otetuiksi ilman, että asetuksen tavoitteiden saavuttaminen viivästyy. Tehonkulutus olisi mitattava ottaen huomioon yleisesti hyväksytyt parhaimmat käytännöt. Valmistajat voivat soveltaa direktiivin 2005/32/EY 10 artiklan mukaisesti vahvistettuja yhdenmukaistettuja standardeja.
(10)
Tällä asetuksella olisi lisättävä ulkoisten teholähteiden elinkaarenaikaisia ympäristövaikutuksia vähentävien teknologioiden käyttöä markkinoilla, millä saavutettaisiin arviolta 118 petajoulen säästö elinkaarenaikaisessa energiankulutuksessa, ja sähköä säästyisi 9 terawattituntia vuoteen 2020 mennessä verrattuna siihen, ettei mitään toimenpiteitä toteutettaisi.
(11)
Tässä asetuksessa olisi direktiivin 2005/32/EY 8 artiklan mukaisesti täsmennettävä, että vaatimustenmukaisuuden arviointimenettelyt ovat direktiivin 2005/32/EY liitteessä IV säädetty sisäinen suunnittelun valvonta ja direktiivin 2005/32/EY liitteessä V säädetty hallintajärjestelmä.
(12)
Vaatimustenmukaisuuden tarkistamisen helpottamiseksi valmistajia olisi pyydettävä antamaan direktiivin 2005/32/EY liitteissä IV ja V tarkoitetuissa teknisissä asiakirjoissa tiedot aktiivitilan keskimääräisestä hyötysuhteesta ja kuormittamattoman tilan tehonkulutuksesta.
(13)
Käytettävissä olevilla nykyteknologioilla saavutettavat arvot, jotka ilmentävät aktiivitilan korkeaa hyötysuhdetta ja kuormittamattoman tilan alhaista tehonkulutusta, olisi vahvistettava viitearvoiksi. Näiden viitearvojen ansiosta tiedot olisivat erityisesti pk-yritysten ja erittäin pienten yritysten saatavilla helposti ja kattavasti, millä edelleen helpotettaisiin parhaimman teknologian käyttöönottoa energiankulutuksen vähentämiseksi.
(14)
Pienoisjännitteisten ulkoisten teholähteiden kuormittamattoman tilan tehonkulutusta koskevat ekosuunnitteluvaatimukset kohdistuvat samaan ympäristövaikutusparametriin kuin ekosuunnitteluvaatimukset, jotka koskevat sellaisten kotitalouksissa ja toimistoissa käytettävien sähkö- ja elektroniikkalaitteiden pois päältä -tilan tehonkulutusta, jotka saatetaan markkinoille pienoisjännitteisellä ulkoisella teholähteellä varustettuina. Koska pienoisjännitteisten ulkoisten teholähteiden kuormittamattoman tilan tehonkulutusta koskevien ekosuunnitteluvaatimusten tulisi olla tiukempia kuin pienoisjännitteisellä ulkoisella teholähteellä varustettuina markkinoille saatettavien, kotitalouksissa ja toimistoissa käytettävien sähkö- ja elektroniikkalaitteiden pois päältä -tilan tehonkulutusta koskevat ekosuunnitteluvaatimukset, Euroopan parlamentin ja neuvoston direktiivin 2005/32/EY täytäntöönpanosta kotitalouksissa ja toimistoissa käytettävien sähkö- ja elektroniikkalaitteiden lepovirtakulutuksen ekologista suunnittelua koskevien vaatimusten osalta 17 päivänä joulukuuta 2008 annetun komission asetuksen (EY) N:o 1275/2008 (2) vaatimuksia ei tulisi soveltaa pienoisjännitteisellä ulkoisella teholähteellä varustettuina markkinoille saatettaviin, kotitalouksissa ja toimistoissa käytettäviin sähkö- ja elektroniikkalaitteisiin. Sen vuoksi asetus (EY) N:o 1275/2008 olisi muutettava.
(15)
Tässä asetuksessa säädetyt toimenpiteet ovat direktiivin 2005/32/EY 19 artiklan 1 kohdalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Kohde ja soveltamisala
1. Tällä asetuksella vahvistetaan ulkoisten teholähteiden kuormittamattoman tilan tehonkulutusta ja aktiivitilan keskimääräistä hyötysuhdetta koskevat ekosuunnitteluvaatimukset.
2. Tätä asetusta ei sovelleta seuraaviin:
a)
jännitteenmuuttimet;
b)
keskeytymättömän tehonsyötön laitteet (UPS-laitteet);
c)
akunlatauslaitteet;
d)
halogeenivaloille tarkoitetut muuttajat;
e)
lääkinnällisten laitteiden ulkoiset teholähteet;
f)
ulkoiset teholähteet, jotka on saatettu markkinoille viimeistään 30 päivänä kesäkuuta 2015 sellaisen samanlaisen ulkoisen teholähteen huolto- tai varaosana, joka on saatettu markkinoille viimeistään vuoden kuluttua tämän asetuksen voimaantulosta, edellyttäen että kyseisestä huolto- tai varaosasta taikka sen pakkauksesta käy selvästi ilmi laite tai laitteet, joiden kanssa huolto- tai varaosa on tarkoitettu käytettäväksi.
2 artikla
Määritelmät
Tässä asetuksessa sovelletaan direktiivin 2005/32/EY määritelmiä.
Lisäksi sovelletaan seuraavia määritelmiä:
1)
’ulkoisella teholähteellä’ tarkoitetaan laitetta, jolla on kaikki seuraavat ominaisuudet:
a)
se on suunniteltu muuttamaan sähköverkosta saatava vaihtovirta pienempijännitteiseksi tasa- (DC) tai vaihtovirraksi (AC);
b)
se voi syöttää vain yhtä AC- tai DC-antojännitettä kerrallaan;
c)
se on tarkoitettu käytettäväksi yhdessä erillisen laitteen kanssa, joka muodostaa sen pääkuorman;
d)
se sijaitsee omassa kotelossaan erillään syötettävästä laitteesta;
e)
se on liitetty pääkuorman muodostavaan laitteeseen irrotettavalla tai kiinteällä pistokeliitännällä, kaapelilla, johtimella tai muulla johdotuksella;
f)
sen arvokilven mukainen antoteho on enintään 250 wattia;
g)
se on tarkoitettu käytettäväksi asetuksen (EY) N:o 1275/2008 2 artiklan 1 kohdassa tarkoitettujen kotitalouksissa ja toimistoissa käytettävien sähkö- ja elektroniikkalaitteiden kanssa;
2)
’pienoisjännitteisellä ulkoisella teholähteellä’ tarkoitetaan ulkoista teholähdettä, jonka arvokilven mukainen antojännite on alle 6 volttia ja arvokilven mukainen antovirta vähintään 550 milliampeeria;
3)
’halogeenivaloille tarkoitetulla muuttajalla’ tarkoitetaan ulkoista teholähdettä, jota käytetään pienoisjännitehalogeenilamppujen kanssa;
4)
’keskeytymättömän tehonsyötön laitteella (UPS-laitteella)’ tarkoitetaan laitetta, joka syöttää automaattisesti varavirtaa, kun sähköverkosta saatavan sähkövirran jännite putoaa riittämättömälle tasolle;
5)
’akunlatauslaitteella’ tarkoitetaan laitetta, jonka antoliitäntä yhdistetään suoraan irrotettavaan akkuun;
6)
’jännitteenmuuttimella’ tarkoitetaan laitetta, joka muuttaa sähköverkon 230 voltin antojännitteen 110 voltin antojännitteeksi, jonka ominaisuudet ovat samanlaiset kuin sähköverkon antojännitteellä;
7)
’arvokilven mukaisella antoteholla’ (PO) tarkoitetaan valmistajan ilmoittamaa antotehoa;
8)
’kuormittamattomalla tilalla’ tarkoitetaan tilaa, jossa ulkoisen teholähteen ottoliitin on kytketty verkkoteholähteeseen, mutta antoliitin ei ole kytketty mihinkään pääkuormalaitteeseen;
9)
’aktiivitilalla’ tarkoitetaan tilaa, jossa ulkoisen teholähteen ottoliitin on kytketty verkkoteholähteeseen ja antoliitin on kytketty kuormituslaitteeseen;
10)
’aktiivitilan hyötysuhteella’ tarkoitetaan ulkoisen teholähteen aktiivitilassa tuottaman tehon ja sen tuottamiseen tarvitun ottotehon välistä suhdetta;
11)
’aktiivitilan keskimääräisellä hyötysuhteella’ tarkoitetaan aktiivitilojen hyötysuhteen keskiarvoa, kun arvokilven mukaisesta antotehosta on käytössä 25, 50, 75 ja 100 prosenttia.
3 artikla
Ekosuunnitteluvaatimukset
Markkinoille saatettavien ulkoisten teholähteiden kuormittamattoman tilan tehonkulutusta ja aktiivitilan keskimääräistä hyötysuhdetta koskevat ekosuunnitteluvaatimukset asetetaan liitteessä I.
4 artikla
Vaatimustenmukaisuuden arviointi
Direktiivin 2005/32/EY 8 artiklassa tarkoitettu vaatimustenmukaisuuden arviointimenettely on joko direktiivin 2005/32/EY liitteessä IV säädetty sisäinen suunnittelun valvonta tai direktiivin 2005/32/EY liitteessä V säädetty hallintajärjestelmä.
5 artikla
Tarkastusmenettely markkinavalvontaa varten
Valvontatarkastukset tehdään liitteessä II säädettyä tarkastusmenettelyä noudattaen.
6 artikla
Ohjeelliset viitearvot
Tällä hetkellä markkinoiden parhaiten suoriutuvia tuotteita ja teknologioita edustavat ohjeelliset viitearvot esitetään liitteessä III.
7 artikla
Uudelleentarkastelu
Komissio tarkastelee asetusta uudelleen huomioiden teknologian kehityksen viimeistään neljän vuoden kuluttua tämän asetuksen voimaantulosta ja esittää uudelleentarkastelun tulokset kuulemisfoorumille.
8 artikla
Asetuksen (EY) N:o 1275/2008 muuttaminen
Muutetaan asetus (EY) N:o 1275/2008 seuraavasti:
1)
Lisätään 1 artiklaan toinen kohta seuraavasti:
”Tätä asetusta ei sovelleta pienoisjännitteisellä ulkoisella teholähteellä varustettuina markkinoille saatettaviin, kotitalouksissa ja toimistoissa käytettäviin sähkö- ja elektroniikkalaitteisiin.”
2)
Lisätään 2 artiklaan 9 kohta seuraavasti:
”9.
’pienoisjännitteisellä ulkoisella teholähteellä’ tarkoitetaan ulkoista teholähdettä, jonka arvokilven mukainen antojännite on alle 6 volttia ja arvokilven mukainen antovirta vähintään 550 milliampeeria.”
9 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Liitteessä I olevaa 1 kohdan a alakohtaa aletaan soveltaa vuoden kuluttua tämän artiklan ensimmäisessä kohdassa tarkoitetusta päivästä.
Liitteessä I olevaa 1 kohdan b alakohtaa aletaan soveltaa kahden vuoden kuluttua tämän artiklan ensimmäisessä kohdassa tarkoitetusta päivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä huhtikuuta 2009.

Labels: 0
1
14
20